Agt veiligheidswagte vas ná diefstalle by vakansieoord | Maroela Media
Agt veiligheidswagte vas ná diefstalle by vakansieoord
Agt veiligheidswagte wat by 'n gewilde vakansieoord in Bela Bela gewerk het, is in hegtenis geneem na 'n vlaag diefstalle die afgelope paar weke.
Luitenant-kolonel Ronel Otto het gesê talle vakansiegangers het die afgelope tyd onder die wagte se misdade deurgeloop.
"Vakansiegangers sou hul wooneenhede verlaat en wanneer hulle later terugkeer, vind dat verskeie waardevolle items soos skootrekenaars en kameras gesteel is," het Otto gesê. Sake van huisbraak en diefstal uit voertuie is by die Bela Bela-polisiestasie aanhangig gemaak.
"Speurders het die sake ondersoek wat tot die inhegtenisname van agt veiligheidswagte gelei het. Die wagte het glo 'n lopersleutel gehad en dit onder mekaar uitgeruil. Hulle het die beweging van vakansiegangers dopgehou en op die eenhede toegeslaan as hulle weg is," het Otto gesê.
Die polisie het beslag gelê op verskeie items wat as gesteel aangemeld is.
Twee verdagtes, Amon Baloyi (34) en Aubrey Mangwale (31), het Woensdag in die Bela Bela-landdroshof verskyn nadat hulle Dinsdag in hegtenis geneem is. Hulle sal op 4 September weer in die hof verskyn om vir borgtog aansoek te doen. Die ander ses verdagtes gaan binnekort in die hof verskyn.
Polisie moet opdok na diabeet sy toon verloor
En om boonop alles te kroon vat die oorde nie verantwoordelikheid vir enige iets wat gesteel word nie. En hoe verduidelik jy vir jou versekering dat die goed net WEG is – geen sigbare inbraak nie!